16.6.2023
SL
Uradni list Evropske unije
C 214/163 četrtek 19. januarja 2023
42. poudarja, da bi bilo treba pri sedanjem pregledu Uredbe (ES) št.
1224/2009 o nadzoru ribištva upoštevati posebne značilnosti malega ribolova ter da ga ne bi smeli preobremeniti z birokracijo, zlasti v zvezi z geolokacijo ali elektronskim pošiljanjem podatkov o ulovu; poziva k vzpostavitvi nadzornega sistema, ki bo posebej zasnovan in prilagojen dejanskemu stanju in raznolikosti male priobalne flote, vključno z nabiranjem školjk in ribolovom brez plovil, pri katerem sta ključnega pomena sorazmernost in postopen pristop;
43.
meni, da je pomembna diverzifikacija dejavnosti v širšem trajnostnem modrem gospodarstvu, za to pa je treba podpirati kulturo skupnosti ter spodbujati ribiške stranske proizvode in proizvode, ki sicer imajo potencial, a nimajo tržne vrednosti; vendar po njegovem mnenju takšne dejavnosti ne bi smele ogroziti ribolovnih dejavnosti ali zgodovinskih pravic ribičev do morja;
44. je prepričan, da uporaba pomorskega prostora za druga področja gospodarske izrabe ne bi smela ogroziti zgodovinskih ribolovnih pravic; meni, da bi bilo treba mali ribolov v celoti vključiti v strateško načrtovanje teh politik; meni, da podobne razmere obstajajo v celinskih vodah, kjer je mali ribolov v vse večjih sporih glede virov in uporabe sladke vode, saj tekmuje s panogami, ki negativno vplivajo na obrežne habitate in ribolovne vire;
45. poudarja, da socialno-ekonomski in okoljski izzivi, ki izhajajo iz upravljanja zaščitenih morskih območij, porajajo potencialno rešitev za uskladitev ciljev ohranjanja in trajnostnosti na eni strani z vključevanjem sektorja malega ribolova v odločitve upravljanja zaščitenih morskih območjih in njihove okolice na drugi strani; v zvezi s tem poziva Komisijo in države članice, naj oblikujejo participativne pristope k upravljanju zaščitenih morskih območij, ki bodo temeljili na bioloških in socialno-ekonomskih podatkih, ki se bodo oblikovali, izvajali in pregledovali skupaj z upravljavci zaščitenih morskih območij, zadevnimi deležniki in sektorjem malega ribolova; poziva Komisijo in države članice, naj razmislijo o oblikovanju praks participativnega upravljanja, tudi zato, da bi dosegli ravnovesje med trajnostnim razvojem malega ribolova in po potrebi trajnostnim razvojem odgovornega turizma;
46. poudarja potrebo po ekonomski in socialni zaščiti v obdobjih, ko ribolov ni dovoljen, in v primeru nesreč, ki ovirajo dejavnosti; poudarja, da so potrebni mehanizmi, ki bodo zagotavljali nadomestilo plače za izgubljeni zaslužek v teh obdobjih; poudarja, da bi bilo treba prejemanje tovrstnega nadomestila za namene starostne pokojnine in drugih pravic iz socialne varnosti obravnavati kot dejanski delovni čas;
47.
meni, da je treba, če želimo generacijsko pomladitev, vzpostaviti privlačne pogoje za mlade in ženske, kar pomeni vrednotenje dohodka od ribolova in njegovo stabilnost ter uporabo načela enakega plačila za delo enake vrednosti, povečanje dodelitve kvot za mali ribolov v skladu z znanstvenim mnenjem, uvedbo usposabljanja pod pogoji, ki ustrezno upoštevajo raznolikost ribolovnih praks, ribolovnega orodja in potreb vsake države članice, ter zagotovitev ustreznih delovnih pogojev in varnosti na krovu; opozarja, da ESPRA vključuje podporo za usposabljanje in poklicni razvoj; meni, da bi moralo usposabljanje vključevati močno praktično komponento, pri čemer bi bilo treba upoštevati posebne nacionalne, regionalne ali lokalne razmere, v katerih poteka; poleg tega meni, da bi moralo biti mogoče praktični del združiti s teoretičnim usposabljanjem, hkrati pa izkoristiti pridobljeno znanje tistih, ki so delovali ali delujejo na morju;
48. poziva k povečanju finančnih in tehničnih sredstev za raziskave na področju ribištva v vsaki državi članici, da bi razvili dejavnosti, usmerjene v ribištvo in ribolovne vire, okrepili in izboljšali zbiranje podatkov in oceno stanja virov;
49. poziva k povečanju finančnih in tehničnih virov za z ribištvom povezane znanstvene raziskave in razvoj v EU in vseh državah članicah; zlasti poudarja, da je treba raziskovalne inštitute in laboratorije s tega področja podpreti z materialnimi in človeškimi viri, da bi razvili dejavnosti, usmerjene v spodbujanje malega, priobalnega in obrtniškega ribolova, ter omogočili boljše razumevanje različnih vzrokov za zmanjševanje ribjih staležev in ohranjanje ribolovnih virov; poudarja, da je treba ribiče in združenja ribičev vključiti v znanstveno spremljanje, evidentiranje, zbiranje podatkov, upravljanje in nadzor, da bi v celoti izkoristili njihovo znanje;